Odločba Komisije

z dne 16. februarja 2000

o spremembi Odločbe Komisije 2000/2/ES o spremembi Odločbe Komisije 79/542/EGS o seznamu tretjih držav, iz katerih države članice odobrijo uvoz goveda, prašičev, kopitarjev, ovac in koz, svežega mesa in mesnih izdelkov, in o razveljavitvi Odločbe 1999/301/ES

(notificirano pod dokumentarno številko K(2000) 412)

(besedilo velja za EGP)

(2000/136/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 72/462/EGS z dne 12. decembra 1972 o problemih glede zdravstvenih in veterinarskih pregledov ob uvozu govedi, prašičev, ovc in koz ter svežega mesa in mesnih izdelkov iz tretjih držav [1], kakor je bila nazadnje spremenjena z Direktivo 97/79/ES [2], in zlasti člena 3(1) Direktive,

ob upoštevanju Direktive Sveta 96/23/ES z dne 29. aprila 1996 o ukrepih za spremljanje škodljivih snovi in ostankov škodljivih snovi v živih živalih in živalskih proizvodih ter o razveljavitvi Direktiv 85/358/EGS in 86/469/EGS in Odločb 89/187/EGS in 91/664/EGS [3] in zlasti člena 29 Direktive,

ob upoštevanju naslednjega:

(1) Države članice lahko uvozijo sveže meso, vključno z drobovino, samo iz tretjih držav ali delov tretjih držav na seznamu, ki ga sestavi Svet na predlog Komisije.

(2) Seznam teh tretjih držav ali njihovih delov je naveden v Odločbi Sveta 79/542/EGS [4], kakor je bila nazadnje spremenjena z Odločbo Komisije 99/759/ES [5].

(3) Pogoj za vključitev države na seznam ali njeno ohranitev na seznamu tretjih držav, predpisanemu po zakonodaji Skupnosti, iz katerih je državam članicam dovoljeno uvažati proizvode živalskega izvora, za katere velja Direktiva Sveta 96/23/ES, je, da zadevna tretja država predloži načrt, ki navaja jamstva, ki jih ponuja v zvezi s spremljanjem skupin ostankov škodljivih snovi in snovi iz Priloge I k navedeni direktivi; ta načrt je treba na zahtevo Komisije prilagoditi zadnjemu stanju, zlasti kadar je to potrebno zaradi pregledov iz člena 29(3) zgoraj navedene direktive.

(4) Če zahteve iz odstavka 3 zgoraj niso izpolnjene, se lahko vključitev tretje države na seznam tretjih držav, predpisan po zakonodaji Skupnosti, začasno odloži v skladu s postopkom iz člena 33 Direktive Sveta 96/23/ES.

(5) Uporaba načrtov spremljanja ostankov škodljivih snovi in nadaljnje ukrepanje za evidentiranje uporabe nedovoljenih snovi ali količin ostankov škodljivih snovi, ki presegajo najvišje meje Skupnosti za ostanke, sta potrebna za varovanje javnega zdravja.

(6) Združene države Amerike so pristale na to, da sprejmejo sanacijske ukrepe za odpravo pomanjkljivosti, ugotovljenih pri obliki in izvajanju njihovega načrta spremljanja ostankov škodljivih snovi; ti ukrepi so bili sporočeni Komisiji.

(7) Z vidika ukrepov, sporočenih s strani Združenih držav Amerike, je Komisija opravila misijo, da bi preverila primernost in učinkovitost teh ukrepov.

(8) Misija za preverjanje stanja, ki jo je opravila Komisija januarja/februarja 2000, je pokazala, da kljub določenemu napredku še vedno obstajajo resni problemi v zvezi z izvajanjem in izvrševanjem programa za spremljanje ostankov škodljivih snovi v veljavi v Združenih državah Amerike ter da program ne zagotavlja v celoti jamstev v zvezi z varovanjem javnega zdravja pred nevarnostmi zaradi ostankov škodljivih snovi, kot to zahteva Evropska skupnost; ker so Združene države Amerike pristale na to, da sprejmejo nadaljnje ukrepe za odpravo pomanjkljivosti, in so 8. februarja predlagale oddajo analitičnega dela v zvezi z zaznavanjem nekaterih snovi enemu ali več pooblaščenim laboratorijem, ki so zmožni izvesti potrebne analize in so nameščeni izven Združenih držav Amerike; ker se šteje, da Združene države Amerike potrebujejo obdobje enega meseca za sprejetje ustreznih ukrepov in vzpostavitev zadevnih ureditev.

(9) V okoliščinah, kot so opisane zgoraj, ustrezna zakonodaja Skupnosti in mednarodni sporazumi, ki se uporabljajo v tem primeru, omogočajo Evropski skupnosti, da začasno ustavi uvoz iz Združenih držav Amerike; ker bi morali Združenim državam Amerike zagotoviti omejeno obdobje, da sprejmejo potrebne ukrepe in objektivno poskrbijo za spoštovanje ravni sanitarne zaščite, ki se uporablja v Evropski skupnosti.

(10) Združene države Amerike je zato treba začasno odstraniti s seznama tretjih držav, iz katerih je državam članicam dovoljeno uvažati meso za prehrano ljudi, z veljavnostjo od 15. marca 2000; ker je v okoliščinah zadevnega primera začasna ukinitev uvoza edina vrsta ukrepa, ki je v razumni meri na razpolago Evropski skupnosti.

(11) Ukrepi iz te odločbe se preučijo z vidika jamstev s strani Združenih držav Amerike glede učinkovitega izvajanja ukrepov v zvezi s spremljanjem ostankov škodljivih snovi.

(12) Z vidika te odločbe je treba spremeniti Odločbo Komisije 2000/2/ES [6] o spremembi Odločbe Sveta 79/542/EGS o seznamu tretjih držav, iz katerih države članice odobrijo uvoz goveda, prašičev, kopitarjev, ovac in koz, svežega mesa in mesnih izdelkov, in o razveljavitvi Odločbe 1999/301/ES.

(13) Ukrepi iz te odločbe so v skladu z mnenjem Stalnega veterinarskega odbora –

SPREJELA NASLEDNJO ODLOČBO:

Člen 1

V členu 5 Odločbe 2000/2/ES se "15. februar 2000" zamenja s "15. marcem 2000".

Člen 2

Ta odločba je naslovljena na države članice.

V Bruslju, 16. februarja 2000

Za Komisijo

David Byrne

Član Komisije

[1] UL L 302, 31.12.1972, str. 28.

[2] UL L 24, 30.1.1998, str. 31.

[3] UL L 125, 23.5.1996, str. 10.

[4] UL L 146, 14.6.1979, str. 15.

[5] UL L 300, 23.11.1999, str. 30.

[6] UL L 1, 4.1.2000, str. 17.

--------------------------------------------------